WORK กำไรแจ่ม
นีลเส็นพบว่า เม็ดเงินโฆษณาเดือน ก.ค.64 เพิ่มขึ้น 1% จากงวดเดียวกันของปีก่อน เทียบกับครึ่งแรกปี 2564 ที่ขยายตัว 11% จากงวดเดียวกันของปีก่อน
ในส่วนของกำไรช่วงครึ่งปีหลังของ WORK มีการประเมินว่าจะออกมาใกล้เคียงกับกำไรในครึ่งปีแรกที่ 272 ล้านบาท
21 ส.ค. 2564

คุณค่าบริษัท                              
อิงข้อมูลจากนีลเส็นพบว่า เม็ดเงินโฆษณาผ่านช่องทีวีในเดือน ก.ค.2564 เพิ่มขึ้น 1% จากงวดเดียวกันของปีก่อน เทียบกับครึ่งแรกปี 2564 ที่ขยายตัว 11% จากงวดเดียวกันของปีก่อน อาจสะท้อนถึงผลกระทบที่เกิดขึ้นบางส่วน แต่ไม่ทำให้ภาพรวมใช้สื่อกลับไปมีทิศทางที่ชะลอตัว (ติดลบ) อีกครั้ง
ส่วนทางนักวิเคราะห์บล.เมย์แบงก์ อิมเอ็ง ประเมินว่าการปิดเมืองรอบใหม่ทำให้คนอยู่บ้านหันมารับชมทีวีมากขึ้น ทำให้รายได้จากธุรกิจ WPTV สามารถทรงตัวจากไตรมาสก่อน และเติบโตจากงวดเดียวกันของปีก่อนจากฐานต่ำได้ในไตรมาส 3 ปี 2564 เช่นเดียวกับอัตรากำไรที่ยืนได้สูงจากโครงสร้างต้นทุนใหม่
เบื้องต้นประเมินว่าบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ส่วนของกำไรในช่วงครึ่งปีหลังจะใกล้เคียงเทียบกับครึ่งปีแรกเท่ากับ 272 ล้านบาท อีกทั้งมีการปรับประมาณการกำไรสุทธิปี 2564 เท่ากับ 457 ล้านบาท เพิ่มขึ้น 187% จากงวดเดียวกันของปีก่อน เป็นการกลับมาตั้งฐานกำไรใหม่ พร้อมกับทำจุดสูงสุดในรอบ 4 ปี
ขณะที่ผลการดำเนินงานไตรมาส 2 สิ้นสุดวันที่ 30 มิถุนายน 2564 บริษัทมีรายได้รวมขยับขึ้นมาอยู่ที่ 575.80 ล้านบาท จากงวดเดียวกันของปีก่อน 469.28 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 154.16 ล้านบาท หรือ 0.349 บาทต่อหุ้น จากงวดเดียวกันของปีก่อนมีกำไรสุทธิ 2.03 ล้านบาท
โดยผลการดำเนินเพิ่มขึ้นแกร่ง หลักมาจากรายได้จากธุรกิจรายการโทรทัศน์ ประกอบด้วยรายได้จากการขายโฆษณาและโปรโมทในช่วงเวลาต่างๆของสถานีโทรทัศน์ของบริษัท (ช่อง WORKPOINT) และช่องทางสื่อออนไลน์ต่างๆของบริษัท รวมถึงรายได้จากการให้เช่าช่วงเวลาให้แก่บุคคลภายนอกเพื่อออกอากาศรายการโทรทัศน์ในช่อง WORKPOINT, รายได้จากการรับจ้างผลิตรายการเพื่อออกอากาศในช่อง WORKPOINT และรายได้จากการจำหน่ายลิขสิทธิ์รายการไปยังต่างประเทศ
ส่วนผลการดำเนินงานงวด 6 เดือนแรก สิ้นสุดวันที่ 30 มิถุนายน 2564 บริษัทมีรายได้รวมขยับขึ้นมาอยู่ที่ 1,155.44 ล้านบาท จากงวดเดียวกันของปีก่อน 1,074.36 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 272.10 ล้านบาท จากงวดเดียวกันของปีก่อนมีกำไรสุทธิ 48.33 ล้านบาท หรือ 0.109 บาทต่อหุ้น สะท้อนว่าธุรกิจรายการโทรทัศน์ในช่วงโควิด-19 ที่ประชาชน ‘Work From Home’ มีเวลาดูรายการมากขึ้น
นอกจากนี้บริษัทฯ ประกาศจ่ายเงินปันผลระหว่างกาล งวดดำเนินงานวันที่ 1 ม.ค. 2564 ถึงวันที่ 30 มิ.ย. 2564 ตามมติการประชุมคณะกรรมการบริษัทฯ ณ วันที่ 11 สิงหาคม 2564 ด้วยอัตราการจ่ายปันผลเป็นเงินสด 0.20 บาทต่อหุ้น โดยกำหนดวันที่ไม่ได้รับสิทธิปันผล (XD) คือวันที่ 24 สิงหาคม 2564 ส่วนวันที่จ่ายปันผลวันที่ 6 กันยายน 2564
อย่างไรก็ตามนักวิเคราะห์มองว่า WORK สอดคล้องกับความสามารถการทำกำไรที่เริ่มตั้งฐาน บริษัทมีกระแสเงินสดที่เป็นบวกต่อเนื่อง ไม่มีภาระเงินกู้ หากอิงสมมติฐานอัตราจ่ายปันผล 70% ราคาปัจจุบันอาจมีอัตราเงินปันผลตอบแทน 3.5% เท่ากับค่าเฉลี่ยของ SETขณะมีโอกาสปรับเพิ่มขึ้นตามกำไรเพิ่มขึ้น 20% จากงวดเดียวกันของปีก่อนในปีหน้า
ดังนั้นประเมินราคาเหมาะสมสำหรับปี 2564 เท่า 22.70 บาท/หุ้น โดยอิง P/E ที่ 22 เท่า ราคาปัจจุบันมีส่วนลดเมื่อเทียบกับกลุ่มที่ซื้อขายระดับสูงกว่า 30 เท่า แนะนำ “ซื้อ”
…
ผู้ถือหุ้นรายใหญ่
รายชื่อกรรมการ